স্পোর্টস রিপোর্টার ॥ গত অক্টোবরে বাংলাদেশ সফরে আসার কথা ছিল অস্ট্রেলিয়া ক্রিকেট দলের। কিন্তু নিরাপত্তা হুমকির অজুহাত দেখিয়ে বাতিল করে সে সফরটি। তবে পরবর্তী মাসেই অস্ট্রেলিয়ার জাতীয় ফুটবল দল বিশ্বকাপ বাছাইয়ের ম্যাচ খেলে গেছে বাংলাদেশ থেকে। এবার আরেকটি বড় ধরনের আন্তর্জাতিক আসর এগিয়ে এসেছে। ২৭ জানুয়ারি শুরু হবে অনুর্ধ ১৯ বিশ্বকাপ ক্রিকেট। ২০০৪ সালে সফল আয়োজক হিসেবে আরেকবার যুব বিশ্বকাপ ক্রিকেট আয়োজন করেছিল। এবার আরেকটি বিশ্বকাপ। এবার ১৬ দেশ অংশ নেবে এ আসরে। তবে আবারও নিরাপত্তা ইস্যু নিয়ে অস্ট্রেলিয়া গড়িমসি মনোভাব দেখাচ্ছে। সোমবার ক্রিকেট অস্ট্রেলিয়ার (সিএ) নিরাপত্তা পর্যবেক্ষক দল বাংলাদেশে এসেছে দু’দিনের জন্য। এরপর অংশ নেয়ার বিষয়ে চূড়ান্ত সিদ্ধান্ত জানাবে তারা। তবে বিশ্বকাপে অংশগ্রহণকারী অন্য দলগুলো যে নিরাপত্তা ও সুযোগ-সুবিধা পাবে এর বাইরে বাড়তি কিছু দেয়া হবে না অস্ট্রেলিয়া যুবদলকে এমনটাই জানিয়েছেন বাংলাদেশ ক্রিকেট বোর্ডের (বিসিবি) প্রধান নির্বাহী কর্মকর্তা (সিইও) নিজামউদ্দিন চৌধুরী সুজন।